અમદાવાદ: ભારત સહિત વિશ્વમાં અન્ય દેશોમાં પોકોમોન મોબાઈલ ગેમમાં સગીરો તથા યુવાનો ક્રેઝી બન્યા છે. લોકો ગેમમાં એટલાં ગળાડૂબ થઈ જાય છે કે તેઓ દિવસ-રાત, ખાવા-પીવાનું નથી જોતા. પોતે ક્યાં છે અને કઈ ધૂનમાં હોય તેનું પણ ભાન રહેતું નથી. પોકોમોન ગેમમાં ધૂની બની ગયેલો નરોડાનો એક યુવક પોકોમોનને શોધવા ગાંધીનગર સુધી પહોંચી ગયો હતો. સેકટર-૩૦નાં મકાનોમાં પોકોમોન શોધતાં ઘૂસતો હોવાની પોલીસને જાણ કરાતા પોલીસ પીસીઆર વાન દોડી ગઈ હતી અને યુવકને પોલીસ સ્ટેશન લાવી પૂછપરછ કરતાં પોતે બે દિવસ અગાઉ પોકોમોન શોધવા નીકળ્યો હતો. આ બાબતે તેના પિતાને જાણ કરતાં તેઓ ગાંધીનગર દોડી આવ્યા હતા.